În această seară, de la ora 21.45, echipa națională de fotbal a României dispută primul amical din 2024, contra Irlandei de Nord. Palmaresul este de partea echipei antrenate de Michael O'Neill, în cele opt întâlniri directe tricolorii reușind să se impună de doar două ori.
Din cele opt confruntări cu Irlanda de Nord, România are două victorii, trei egaluri și trei înfrângeri. Primele meciuri, disputate în preliminariile Campionatului Mondial din 1986, au reprezentat două eșecuri care ne-au făcut să ratăm calificarea în Mexic.
În campania pentru CM 1986, am pierdut 2-3 la Belfast și 0-1 la București, cu Mircea Lucescu selecționer și o generație de excepție în care se regăseau Costică Ștefănescu, Lung, Iovan, Țicleanu, Andone, Klein, Hagi, Boloni sau Pițurcă. Meciul de la București, în care portarul Jennings a făcut minuni, a însemnat practic ratarea turneului final pentru noi, la care nord-irlandezii s-au calificat finalmente, amintește frf.ro.
După șocurile din 1984 și 1985 am pierdut iar, în 1994, de data aceasta o partidă amicală disputată la Belfast, 0-2. Ceea ce părea să se transforme într-o "obsesie" nord-irlandeză a revenit la normal după 2-0 pentru tricolori, tot amical, disputat la Chicago (SUA) în 2006. Golurile noastre erau atunci marcate de Buga și Daniel Niculae.
În preliminariile EURO 2016, campanie de care ne aducem aminte cu plăcere, am învins cu 2-0 la București și am remizat, 0-0, la Belfast. Cu Anghel Iordănescu selecționer, România mergea la EURO 2016.
Cele mai recente dueluri, încheiate 1-1 tur-retur, vin din Liga Națiunilor 2020.